
[bookmark: _GoBack]Vă înaintăm, alăturat, raportul comun asupra proiectului de Lege privind instituirea unor măsuri de limitare a efectelor negative generate de situațiile de pandemie, trimis  Comisiei pentru industrii și servicii şi Comisiei pentru sănătate și familie, în procedură de urgență, cu adresa nr.PLx.516 din 8 septembrie 2020, pentru dezbatere şi examinare pe fond.
 


  	PREŞEDINTE, 				PREŞEDINTE,
   	     Sandor BENDE 			       Dr.Nelu Tătaru

RAPORT  COMUN 
asupra proiectului de Lege privind instituirea unor măsuri de limitare a efectelor negative generate de situațiile de pandemie



În temeiul art.95 şi 117 alin.(1) din Regulamentul Camerei Deputaţilor, republicat, cu modificările şi completările ulterioare, Comisia pentru industrii și servicii şi Comisia pentru sănătate și familie, au fost sesizate, prin adresa nr.PLx.516 din 8 septembrie 2020, cu dezbaterea pe fond, în procedură de urgenţă, a proiectului de Lege privind instituirea unor măsuri de limitare a efectelor negative generate de situațiile de pandemie.

La întocmirea prezentului raport comun, Comisiile au avut în vedere:
1. avizul negativ al Consiliului Legislativ (nr.575/16.06.2020);
1. avizul favorabil al Comisiei pentru drepturile omului, culte şi problemele minorităţilor naţionale (nr.4c-6/485/16.09.2020);
1. avizul negativ al Comisiei pentru agricultură, silvicultură, industrie alimentară și servicii specifice (nr.4c-5/288/16.03.2021);
1. avizul favorabil al Consiliului Economic și Social (nr.4330/03.06.2020);
1. punctul de vedere al Guvernului României (nr.1008/25.05.2021), prin care nu susține inițiativa legislativă.

Senatul, în calitate de primă Cameră sesizată, a adoptat proiectul de lege, în ședința din data 2 septembrie 2020, în condițiile art.75 alin.(2) teza a III-a din Constituția României, republicată.

Proiectul de lege are ca obiect de reglementare stabilirea cadrului legal privind funcţionarea unităţilor de alimentaţie publică, precum şi a structurilor de primire turistice, pe perioada cuprinsă între declararea stării de pandemie locală, naţională sau internaţională şi până la încetarea acesteia, cu privire la agentul patogen contagios care a determinat declararea pandemiei.

În conformitate cu prevederile art.62 din Regulamentul Camerei Deputaților, republicat, Comisiile au dezbătut proiectul de lege în ședințe separate.

Membrii Comisiei pentru industrii și servicii au dezbătut proiectul de lege în şedinţa din data de 12 octombrie 2021 şi au hotărât, cu unanimitate de voturi,  respingerea proiectului de lege. 
La ședința Comisiei pentru industrii și servicii au fost prezenți deputații conform listei de prezență. 

Membrii Comisiei pentru sănătate și familie au dezbătut proiectul de lege  în şedinţa din 3 noiembrie 2021 şi au hotărât, cu unanimitate de voturi, respingerea proiectului de lege.
La lucrările comisiei şi-au înregistrat prezenţa 24 de deputaţi, din totalul de 25 de membri ai comisiei.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor membrii celor două comisii au hotărât, cu unanimitate de voturi, să propună plenului Camerei Deputaților, un raport comun de respingere a proiectului de Lege privind instituirea unor măsuri de limitare a efectelor negative generate de situațiile de pandemie, din următoarele considerente:
- prevederile cuprinse în proiectul de lege nu sunt corelate cu legislația în vigoare, respectiv cu Ordinul comun al ministrului sănătăţii şi al ministrului afacerilor interne nr. 2282/156/2021 privind instituirea obligativităţii purtării măştii de protecţie, efectuării triajului epidemiologic şi dezinfectării mâinilor pentru prevenirea contaminării cu virusul SARS-CoV-2, pe durata stării de alertă care instituie obligativitatea purtării măştii de protecţie în condiţiile şi cu respectarea instrucţiunilor generale privind măsurile de igienă, precum și obligativitatea instituţiilor şi autorităţilor publice, operatorilor economici şi profesioniştilor de a organiza activitatea astfel încât să se asigure, la intrarea în sediu, efectuarea triajului epidemiologic şi dezinfectarea obligatorie a mâinilor, în condiţiile şi cu respectarea instrucţiunilor generale privind măsurile de igienă;
- este în vigoare Ordinul comun al ministrului economiei, energiei şi mediului de afaceri şi al ministrului sănătăţii nr.1731/832/2020 privind măsurile privind prevenirea contaminării cu noul coronavirus SARS CoV-2 şi pentru asigurarea desfăşurării activităţilor în condiţii de siguranţă sanitară în domeniul economiei, pe durata stării de alertă, care stabileşte în anexa nr.3 recomandările privind funcţionarea structurilor de primire turistice cu funcţiuni de cazare;
- referitor la reținerea, cu titlul de daună, a valorii serviciilor achitate de client și neprestate de către operatorul economic, apreciem că o astfel de reglementare nu poate fi aplicabilă în lipsa unui act încheiat în acest sens, în prealabil, între părţi;
- din cuprinsul normei propuse nu rezultă cine declară starea de pandemie locală, naţională sau internaţională şi când se constată că a încetat starea de pandemie;
- nu este clar dacă același agent constatator, prin procesul-verbal de constatare, aplică și sancțiunea;
- în Ordonanța de urgență a Guvernului nr.57/2019 privind Codul administrativ, cu modificările și completările ulterioare, nu se regăsesc norme care să instituie o sancțiune pentru ministrul în funcție care nu respectă termenul stabilit pentru elaborarea unui ordin de ministru.


   PREŞEDINTE,				         PREŞEDINTE,
Sándor BENDE    			        Dr. Nelu TĂTARU





   SECRETAR,					      SECRETAR,		
       Oana-Marciana ÖZMEN			    Liviu-Ioan Balint
	

	

	







Întocmit,								Întocmit,
Consilier parlamentar Isabela-Patricia Robe				Consilier parlamentar Constanța Popa                                                  

